Mwanafasheni abadilishaye taka kuwa bidhaa za thamani
Language: Swahili | Genre: News

Mwanafasheni abadilishaye taka kuwa bidhaa za thamani
Watu wengi mno, aghalabu hawaoni thamani yoyote iliyopo katika takataka kama vile chupa za plastiki zilizotupwa na zile za glasi. 
Lakini kwa mwanafunzi mmoja wa chuo cha anuwai, takataka hizo huweza kugeuzwa kuwa hela.
Teresa Kiburi, ni mwanafunzi wa mwaka wa tatu katika chuo cha kitaifa cha anuwai cha Nyeri (Nyeri National Polytecnic).
Yeye husomea stashahada katika taaluma ya utengenezaji wa fasheni. Nia yake katika shughuli hii ni kujipa riziki kwa kukusanya chupa za plastiki pa za glasi zilizotupwa na kutapakaa kila mahali, kuzitumia kutengeneza bidhaa kadha wa kadha, ambazo zina thamani katika maskani ya binadamu.
Aidha, Teresa anasema kwamba hii ni mojawapo ya mbinu za kuyahifadhi au kuyasafisha mazingira il yawe safi na ya kufaa kwa watu.
"Mimi hutengeneza maua ya kurembesha nyumba na afisi kwa kutumia chupa za plastiki," adokeza, akongeza kuwa pia, huzitengeneza bidhaa na kuzirembesha maeneo ambayo sherehe mbalimbali huandaliwa.
Pia, yeye huzitumia nyuzi tofauti tofauti kuzitengeneza bidhaa zinazofanana na zulia. Hutumia sindano maalumu na nyuzi kuzitengeneza baadhi ya bidhaa hizo.
Teresa alianza mwezi Machi mwaka uliopita, kwa kuutumia mtaji usiokuwa mwingi. "Nilianza na Sh3,500 nilizopewa na mamangu, Mary Kahaya. Mwalimu wetu wa miradi, Nicholas Mathendu, alinishauri nije na mradi na kuuwasilisha katika maonyesho ya bidhaa katika maonyesho ya tatu ya KATTI na TVET, yaliyoandaliwa katika uwanja wa Tononoka, Mombasa," aeleza Teresa, akiongeza kuwa hushirikiana na Peris Mwangi, ambaye ni mwanafunzi mwenza katika chuo hicho. Anafichua kuwa wao huzitengeneza bidhaa hizo katika siku za wikendi, wakati ambapo hawamo darasani.
Hata hivyo, anasikitika kwa sababu kuna baadhi ya changamoto ambazo huwakabili. "Mojawapo ya changamoto ni kuwa baadhi ya wateja hukosa kulipia baada ya kupelekewa bidhaa.
Mimi huziuza bidhaa hizo mitandaoni, kote nchini," afichua Teresa. Mbali na kuziuza bidhaa zake mitandaoni, huuza pia katika duka la shangazi yake lililoko mjini Nyeri. Anasema kuwa yeye huliuza ua moja kwa bei ya Sh1,200 na kigoda kimoja ambacho hukunjwa, huuzwa kwa bei ya Sh4,000. Pia yeye huzitengeneza sindano za kufumia ambazo huziuza kwa bei ya Sh500 kila moja. Hata hivyo, anadokeza kuwa bei inaweza kupunguzwa ikitegemea uwezo wa kifedha wa mnunuzi. Teresa anafichua kuwa yeye hukusanya chupa za plastiki za maji, na za vinywaji vinginevyo kama vileo katika hafla mbalimbali. Aidha, hupata malighafi nyingine katika karakana ambazo hutengenezewa samani au fanicha.
Mimi huzinunua nyuzi kwa Sh50 tu kila mmoja," asema. Anafichua kuwa katika siku za usoni, anaazimia kuisajili kampuni yake, na kushirikiana na washiri ka wengine ambao hutengeneza bidhaa na kupakia katika chupa,na ambao wana shida ya kukusanva chupa hizo baada ya kutumiwa. 
Hilo, asema Teresa, litasaidia kubuni ajira kwa watoto wanaorandaranda mitaani, kwa kuwapa kazi ya kukusanya chupa hizo na kuwauzia, na hivyo kupata riziki ya kila siku.